FI Euroopan unionin virallinen lehti CE 84/713

(2004/C 84 E/0801)

KIRJALLINEN KYSYMYS E-0182/03

esittäjä(t): Miet Smet (PPE-DE) komissiolle

(30. tammikuuta 2003)

Aihe: Naisten oikeudet Iranissa

Euroopan unioni aloitti 12. joulukuuta 2002 neuvottelut Iranin kanssa kauppa- ja yhteistyösopimuksen solmimiseksi huolimatta siitä, että maassa loukataan räikeästi naisten oikeuksia. Naisia syrjitään, kivitetään ja kidutetaan. Yhteisölle on tärkeää, että ihmisoikeuksia ja perusvapauksia edistetään ja kunnioitetaan. Sen tähden Euroopan unioni haluaa sisällyttää kauppa- ja yhteistyösopimukseen ihmisoikeuksia koskevan lausekkeen.

Euroopan unionin troikka vieraili 16. ja 17. joulukuuta 2002 Iranissa jatkaakseen EU:n ja Iranin välillä aloitettua keskustelua ihmisoikeuksista. Neuvoston puheenjohtajavaltiona toimivan Tanskan antaman tiedonannon mukaan vuoropuhelua käytiin avoimen ja rakentavan ilmapiirin vallitessa. Onko troikan vierailu yhteydessä Iranin hallituksen päätökseen kutsua paikalle YK:n erityisraportoija selvittämään naisiin kohdistuvaa väkivaltaa?

Euroopan parlamentti on aina pyytänyt, että solmittaessa EU:n ja kolmansien maiden välisiä sopimuksia painostettaisiin kyseisiä valtioita kunnioittamaan naisten oikeuksia. Iranin kanssa solmittavaan sopimukseen otettaneen ihmisoikeuksia koskeva lauseke. Missä määrin lauseke tulee sisältämään täsmällisiä ehtoja, jotka koskevat naisten oikeuksia? Kuinka EU voi valvoa asiaa ja pakottaa noudattamaan lauseketta? Onko myös varauduttu mahdollisuuteen lykätä sopimuksen solmimista, mikäli Iran ei kunnioita naisten oikeuksia ja yleensäkin ihmisoikeuksia?

Christopher Patteriin komission puolesta antama vastaus

(10. maaliskuuta 2003)

Kauppa- ja yhteistyösopimuksesta Iranin kanssa käytävät neuvottelut ovat sidoksissa poliittisesta vuoropuhelusta ja terrorismin torjunnasta käytäviin neuvotteluihin. Tämä on linjassa yleisten asioiden ja ulkosuhteiden neuvostoissa kesäkuussa määritellyn poliittisen paketin kanssa, joka hyväksyttiin muodollisesti 12. heinäkuuta 2002. Neuvosto on päättänyt yhteisön sopimuksia koskevan käytännön mukaisesti, että kyseiseen kauppa- ja yhteistyösopimukseen sisällytetään vakiomuotoinen ihmisoikeuslauseke, jonka vakava rikkominen johtaisi aiheellisten toimenpiteiden käyttöönottoon.

Kuten arvoisa parlamentin jäsen mainitsee, EU:n ja Iranin välillä käynnistettiin Teheranissa 16. ja 17. joulukuuta 2002 erityinen ihmisoikeuksista käytävä vuoropuhelu, joka perustuu neuvoston 21. lokakuuta 2002 tekemiin päätelmiin. Vuoropuhelu käydään hallitustasolla järjestettävänä rajoitettuna istuntona, jota johtaa EU:n troikka ja jossa käsitellään kaikkia ihmisoikeuksiin liittyviä huolenaiheita. Sitä täydennetään pyöreän pöydän keskustelulla, johon osallistuvat kansalaisyhteiskunnan edustajat EU:sta ja Iranista. Joulukuussa 2002 käydyssä pyöreän pöydän keskustelussa pääteemoja oli kaksi: syrjintä (myös naisten syrjintä) ja kidutuksen ehkäiseminen. Naisten syrjinnän osalta EU ilmoitti selväsanaisesti pitävänsä Iranin mahdollista liittymistä kaikkinaisen naisten syrjinnän poistamista koskevaan yleissopimukseen erittäin merkittävänä; toistaiseksi Iran vasta harkitsee asiaa. Merkittävää on myös se, että Iran on kutsunut Yhdistyneiden Kansakuntien erityisedustajia raportoimaan muun muassa naisiin kohdistuvasta väkivallasta; edustajien on määrä vierailla Iranissa vuoden 2003 kuluessa.

Ihmisoikeusvuoropuhelu on käynnistetty ehdoitta, mutta sitä arvioidaan säännöllisesti vertailuanalyysin keinoin. Vuoropuhelu ruokkii myös kokonaisvaltaista vuoropuhelua, jota EU ja Iran ovat käyneet puolivuosittain vuodesta 1998.

Komissiolle on kerrottu joulukuussa 2002 käydyn ihmisoikeusvuoropuhelun samoin kuin ulkosuhteista vastaavan komissaarin Iraniin 3.-5. helmikuuta 2003 tekemän vierailun yhteydessä, että kivittämisten täytäntöönpanosta on pidätytty vuoden 2002 lopusta alkaen.